Diari Oficial de la Generalitat Valenciana


Sumari del DOGV 5076, del 23-08-2005 (2005/9709)

ORDE de 19 d'agost de 2005, de la Conselleria d'Agricultura, Pesca i Alimentació, per la qual s'estableix el procediment per a la concessió de les ajudes destinades a reparar els efectes produïts per la sequera en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5076

Data del DOGV
:   23-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9709


Data del document
:   19-08-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * sequera
    * ajuda pública
    * ajuda a l'agricultura
    * suport econòmic

ORDE de 19 d'agost de 2005, de la Conselleria d'Agricultura, Pesca i Alimentació, per la qual s'estableix el procediment per a la concessió de les ajudes destinades a reparar els efectes produïts per la sequera en l'àmbit de la Comunitat Valenciana. [2005/9709]
  
Els efectes de la pertinaç sequera que pateix la Comunitat Valenciana enguany ha agreujat la situació creada com a conseqüència del dèficit hídric que es va acumulant durant els últims anys, cosa que afecta considerablement la malparada economia agrària.
  
En el Reial Decret Llei 10/2005, de 20 de juny, pel qual s'adopten mesures urgents per a pal·liar els danys produïts en el sector agrari per la sequera i altres adversitats climàtiques, s'estableix una sèrie de mesures; entre altres actuacions, hi figura una línia de préstecs de mediació de l'Institut de Crèdit Oficial (ICO) amb dos modalitats: una de bonificació en els interessos i una altra de subvencions a les amortitzacions de principal.
  
A través de l'Orde PRE/2500/2005, de 29 de juliol, el Ministeri de Presidència delimita els àmbits territorials afectats per la sequera i estableix els criteris per a l'aplicació de determinades mesures previstes en el Reial Decret Llei 10/2005, de 20 de juny.
  
Com a mesura de suport als titulars d'explotacions agràries afectats pels efectes de la sequera i altres adversitats climàtiques, la Conselleria d'Agricultura, Pesca i Alimentació considera oportú establir unes ajudes addicionals a les establides en el Reial Decret Llei 10/2005, de 20 de juny.
  
Per això, a proposta de la Direcció General de Producció i Comercialització Agrària i fent ús de les atribucions conferides per l'article 35 de la Llei de Govern Valencià,
  
ORDENE
  
Article 1. Finalitat
  
A fi de contribuir a pal·liar els efectes de la sequera, la Conselleria d'Agricultura, Pesca i Alimentació concedirà ajudes complementàries a les establides en el Reial Decret Llei 10/2005, de 20 de juny, consistents en una bonificació addicional del tipus d'interés dels préstecs de mediació de l'Institut de Crèdit Oficial (ICO) i la subvenció parcial a l'amortització del capital principal que es concedisquen d'acord amb el que s'estableix en el Reial Decret Llei 10/2005, de 20 de juny.
  
Article 2. Criteris
  
Els criteris per a l'aplicació de les ajudes previstes en el Reial Decret Llei 10/2005 estan establits en l'Orde PRE/2500/2005, de 29 de juliol, per la qual es determinen els àmbits territorials afectats per la sequera i s'estableixen criteris per a l'aplicació de determinades mesures previstes en el Reial Decret Llei 10/2005, de 20 de juny.
  
Article 3. Compatibilitat
  
La Conselleria d'Agricultura, Pesca i Alimentació contribuirà en idèntica quantia, forma i condició que el Ministeri d'Agricultura, Pesca i Alimentació en relació amb la línia de préstecs de mediació establida amb l'ICO, tot això d'acord amb el que s'estableix en l'article segon de l'Orde PRE/2500/2005, de 29 de juliol, per a les explotacions agràries ubicades a la Comunitat Valenciana.
  
Article 4. Sol·licituds i termini
  
Les sol·licituds d'ajuda a préstecs bonificats pel Ministeri d'Agricultura, Pesca i Alimentació i la Conselleria d'Agricultura, Pesca i Alimentació es presentaran mitjançant impresos que seran facilitats per esta, a les oficines comarcals o en qualsevol dels llocs que determina l'article 38 de la Llei 30/1992, de 26 de novembre. El termini de presentació de sol·licituds finalitzarà 20 dies després de l'entrada en vigor de la present orde.
  
Caldrà adjuntar a estes sol·licituds la documentació següent:
  
- Fotocòpia acarada del DNI i del NIF. (En el cas de persona jurídica, aportarà fotocòpies acarades del CIF, escriptura de constitució de la societat, i poder i DNI del representant.)
  
Si és el cas:
  
- Fotocòpia acarada de la cartilla ramadera actualitzada.
  
- Documentació acreditativa de la seua condició d'agricultor a títol principal.
  
- Informe de vida laboral i/o certificat de la Tresoreria Territorial de la Seguretat Social.
  
- IRPF de l'exercici 2004 (o, si és el cas, dels tres últims anys).
  
- Certificat de ser una explotació prioritària.
  
- Acreditació d'haver patit immobilització de bestiar regulada per raons sanitàries.
  
- Declaració jurada del ramader on manifeste que la seua explotació ramadera és en règim extensiu i la càrrega ramadera de la qual és inferior a 1,8 unitats de bestiar major per hectàrea.
  
- Fotocòpia acarada de la pòlissa d'assegurança agrària en vigor, on s'indiquen les opcions d'assegurament contractades.
  
Article 5. Autoritzacions
  
La presentació de la sol·licitud per part del beneficiari comportarà:
  
- L'autorització a l'òrgan gestor per a demanar els certificats de trobar-se al corrent en les obligacions fiscals i davant la Seguretat Social.
  
- L'autorització a la Conselleria d'Agricultura, Pesca i Alimentació per a sol·licitar davant la Direcció General de Cadastre el certificat gràfic i/o descriptiu de les parcel·les cadastrals afectades per la present sol·licitud.
  
Article 6. Procediment
  
Una vegada rebudes les sol·licituds, els òrgans gestors de la Conselleria d'Agricultura, Pesca i Alimentació comprovaran la seua adequació a allò que s'ha reglamentat, i es procedirà a remetre al Ministeri d'Agricultura, Pesca i Alimentació la informació corresponent a les sol·licituds presentades d'acord amb el que s'estableix en l'article tercer de l'Orde PRE/2500/2005, de 29 de juliol.
  
Després de la notificació per part del Ministeri d'Agricultura, Pesca i Alimentació de la quantia màxima de préstec, per a cada beneficiari, de la línia ICO a la Conselleria d'Agricultura, Pesca i Alimentació, el director general de Producció i Comercialització Agrària de la Conselleria d'Agricultura, Pesca i Alimentació emetrà el corresponent reconeixement de dret a préstec bonificat.
  
El termini màxim establit per a l'emissió de tal reconeixement serà de sis mesos a comptar del període de finalització de presentació de sol·licituds. Transcorregut tal termini sense haver recaigut una resolució expressa s'entendrà desestimat en els termes previstos en l'article 44 de la llei 30/1992, de 26 de novembre.
  
Així mateix, s'estableix un termini màxim d'un mes per a la formalització de les operació creditícies des de la recepció de la notificació del reconeixement, excepte autorització expressa per part de la Direcció General de Producció i Comercialització Agrària.
  
Article 7. Controls
  
El personal tècnic autoritzat per l'administració durà a terme les comprovacions i inspeccions necessàries a fi de contrastar la veracitat de les informacions manifestades en les sol·licituds.
  
La falsedat en la informació manifestada donarà lloc a la devolució de l'ajuda concedida, independentment de les sancions que, si és el cas, resulten exigibles.
  
Article 8. Conveni
  
La Conselleria d'Agricultura, Pesca i Alimentació formalitzarà elconveni de col·laboració oportú amb les entitats financeres col·laboradores, les quals seran, al seu torn, partícips del conveni de col·laboració amb l'ICO, d'acord amb el que s'estableix en el Reial Decret Llei 10/2005, de 20 de juny.
  
DISPOSICIONS ADDICIONALS
  
Primera
  
Es delega en el director general de Producció i Comercialització Agrària la concessió i el pagament de les ajudes establides en la present orde, com també perquè dicte les instruccions necessàries per al seu desplegament.
  
Segona
  
Les subvencions relatives a la bonificació del tipus d'interés previstes en esta orde es finançaran a càrrec del capítol IV, programa 714.20, línia T1698, de l'exercici 2006 i següents. Les subvencions destinades a minorar el principal dels préstecs es finançaran a càrrec del capítol VII, programa 714.20, línia T1957, de l'exercici 2006 i següents. La concessió de les ajudes previstes en esta orde quedarà condicionada a l'existència de crèdit adequat i suficient en els pressupostos de la Generalitat de cada un dels exercicis.
  
Tercera
  
Les ajudes previstes en esta orde constitueixen, per la consideració de les pèrdues de producció ocasionades, una tipologia d'auxili econòmic equiparable a les ajudes destinades a indemnitzar els agricultors per les pèrdues derivades de males condicions climàtiques en els termes establits en les directrius comunitàries sobre ajudes estatals al sector agrari.
  
DISPOSICIÓ FINAL
  
Primera
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 19 d'agost de 2005
  
El conseller d'Agricultura, Pesca i Alimentació
  
JUAN GABRIEL COTINO FERRER